Nõukogu määrus (EÜ) nr 686/97,

14. aprill 1997,

millega muudetakse määrust (EMÜ) nr 2847/93 ühise kalanduspoliitika suhtes rakendatava kontrollisüsteemi loomise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades, et:

kalavarusid on viimastel aastatel vähendatud liiga palju ning seetõttu on olukorra parandamiseks vaja teha märkimisväärseid jõupingutusi seoses kalapüügi järelevalve ja kontrollimisega;

on vaja kasutusele võtta majanduslikult tasuvad meetmed ning satelliitsidel põhinevad laevaseiresüsteemid, et parandada püügikoormusega seotud andmete kättesaadavust ja täpsust;

lähtudes määruse (EMÜ) nr 2847/93 [3] artiklist 3 võib nõukogu teha otsuse, et ühenduse kalalaevadel tuleb sisse seada pideva asukohaseire süsteem;

liikmesriikide poolt komisjoni 22. aprilli 1994. aasta määruse (EÜ) nr 897/94 (mis näeb ette ühenduse kalalaevade pideva asukohaseirega seotud katseprojekte käsitleva nõukogu määruse (EMÜ) nr 2847/93 [4] üksikasjalikud rakenduseeskirjad) kohaselt elluviidud katseprojektide põhjal omandatud kogemused näitavad, et kalalaevade asukoha määramiseks võib kasutada mitmeid satelliitsidel põhinevaid laevaseiresüsteeme;

teatavate ühenduse kalalaevaliikide satelliitsidel põhinev pidev jälgimine parandab püügikoormuse korraldust, järelevalvet tundlikes piirkondades, püügipäevikute ristkontrolli ning järelevalvet lossimiste üle;

laevaseiresüsteemi kohaldatakse kolmanda riigi vetes tegutsevate ühenduse kalalaevade suhtes ainult juhul, kui kõnealune kolmas riik või kõnealused kolmandad riigid on kohustunud kohaldama satelliitsidel põhinevat laevaseiresüsteemi ühenduse vetes tegutsevate oma laevade suhtes;

erandina on vaja vabastada satelliitsidel põhineva laevaseiresüsteemi kohaldamise kohustusest teatavad ühenduse laevad, mis tegelevad üksnes rannalähedase ja lühiaegse kalapüügiga;

satelliitsidel põhinev laevaseiresüsteem tagab, et lipuriik ja rannikuäärne liikmesriik saavad ühenduse laevadelt teabe kätte samaaegselt;

on vaja ette näha satelliitsidel põhinevale laevaseiresüsteemile alternatiivsete süsteemide kasutamise võimalus; sellist võimalust taotlev liikmesriik peab tõestama, et alternatiivne süsteem on niisama tõhus nagu satelliitsidel põhinev laevaseiresüsteem,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 2847/93 artikkel 3 asendatakse järgmisega:

"Artikkel 3

1. Iga liikmesriik seab ühenduse kalalaevade asukoha jälgimiseks sisse satelliitsidel põhineva laevaseiresüsteemi, edaspidi VMS-süsteem.

VMS-süsteemi kohaldatakse hiljemalt 30. juunist 1998 kõigi ühenduse kalalaevade suhtes, mille perpendikulaaridevaheline kaugus on üle 20 meetri või kogupikkus 24 meetrit ning mis kuuluvad ühte järgmistest kategooriatest:

- laevad, mis tegutsevad avamerel, välja arvatud Vahemeri,

- kolmandate riikide vetes tegutsevad laevad tingimusel, et lepingutes kolmanda riigiga või kolmandate riikidega on ette nähtud, et VMS-süsteemi kohaldatakse selle riigi või nende riikide laevadel, mis tegutsevad ühenduse vetes,

- laevad, mis püüavad kala kalajahu ja -õli valmistamiseks.

2. VMS-süsteemi kohaldatakse hiljemalt 1. jaanuarist 2000 kõigi ühenduse kalalaevade suhtes, mille perpendikulaaridevaheline kaugus on üle 20 meetri või kogupikkus 24 meetrit, olenemata nende tegutsemispiirkonnast. Kolmanda riigi või kolmandate riikide vetes kalapüügiga tegelevate ühenduse kalalaevade suhtes kohaldatakse VMS-süsteemi siiski ainult juhul, kui kõnealune kolmas riik või kõnealused kolmandad riigid on võtnud kohustuse kohaldada VSM-süsteemi ühenduse vetes tegutsevate oma laevade suhtes.

3. Olenemata lõigetest 1 ja 2, ei kohaldata VMS-süsteemi laevade suhtes, mis:

a) tegelevad kalapüügiga üksnes 12 meremiili ulatuses lipuliikmesriigi lähtejoonest või

b) ei viibi merel kunagi üle 24 tunni, arvestades väljumisajast kuni sadamasse tagasipöördumiseni.

4. Kui liikmesriik kehtestab VMS-süsteemi oma lipu all sõitvate laevade suhtes, mis ei kuulu lõigete 1–3 reguleerimisalasse, siis on kõnealustel laevadel õigus saada samasugust rahalist toetust nagu saavad laevad, mis kasutavad VMS-süsteemi lõigete 1 ja 2 kohaselt.

5. Liikmesriigid tagavad satelliitseireseadmete paigaldamise oma lipu all sõitvatele ühenduse laevadele, mille suhtes kohaldatakse VMS-süsteemi, ning seadmete täieliku töökorras oleku. Satelliitseireseade võimaldab kalalaeval oma geograafilise asukoha satelliidi abil samaaegselt teatavaks teha nii lipuliikmesriigile kui asjaomasele rannikuäärsele liikmesriigile ning vajaduse korral edastada artiklis 19b nimetatud püügikoormuse aruande. Vääramatu jõu korral tehakse asjakohane info teatavaks raadio teel ühenduse eeskirjade kohaselt sellise teabe vastuvõtmiseks kinnitatud raadiojaama kaudu või artiklis 19c nimetatud vahendite abil.

6. Kaptenid nendel ühenduse kalalaevadel, mille suhtes kohaldatakse VMS-süsteemi, tagavad, et satelliitseireseadmed on alati täielikult töökorras ning lõikes 5 nimetatud teave edastatakse. Edastamine toimub nõutava päevase sagedusega, et liikmesriigile ja/või rannikuäärsele liikmesriigile oleks tagatud laevade tõhusa jälgimise võimalus.

7. Liikmesriigid asutavad ja hoiavad töös kalapüügi seirekeskused, edaspidi seirekeskused, mis tegelevad kalapüügi ja püügikoormuse järelevalvega. Seirekeskused peavad olema tegevusvalmis hiljemalt 30. juunil 1998.

Konkreetse liikmesriigi seirekeskus tegeleb oma lipu all sõitvate laevade seirega, olenemata vetest või sadamast, kus laevad asuvad, ning muude liikmesriikide lipu all sõitvate ühenduse kalalaevade ning nende kolmandate riikide kalalaevade seirega, mille suhtes kohaldatakse VMS-süsteemi ning mis tegutsevad kõnealuse konkreetse liikmesriigi suveräänsete õiguste või jurisdiktsiooni all olevates vetes.

8. Iga lipuliikmesriik määrab seirekeskuse eest vastutavad pädevad asutused ning võtab kohased meetmed tagamaks, et seirekeskuses oleks nõuetekohane koosseis ning automaatset andmetöötlust ja elektroonilist andmeedastust võimaldav riist- ja tarkvara. Liikmesriigid näevad ette varu- ja taastemenetlused süsteemi rikete korral.

Liikmesriikidel võib olla ühine seirekeskus.

9. Lipuliikmesriik võtab vajalikud meetmed tagamaks, et tema VMS-süsteemiga kalalaevadelt saadud andmeid säilitatakse elektroonilisel kujul kolm aastat.

Rannikuäärne liikmesriik võtab vajalikud meetmed tagamaks, et teise liikmesriigi lipu all sõitvatelt või kolmanda riigi kalalaevadelt, mille suhtes kohaldatakse VMS-süsteemi, saadud andmeid säilitatakse elektroonilisel kujul kolm aastat.

Komisjonil on kõnealustele andmefailidele juurdepääs konkreetse taotluse alusel. Kohaldatakse artikli 37 sätteid.

10. Käesoleva artikli üksikasjalike rakenduseeskirjade üle otsustatakse artiklis 36 ettenähtud korras.

Eelkõige võib komisjon liikmesriigi taotluse põhjal ning artiklis 36 ettenähtud korras teha otsuse VMS-süsteemile alternatiivse süsteemi kohaldamise kohta, arvesse võttes pakutava seiresüsteemi tüüpi, kalalaeva või -laevade liiki, püügipiirkonda või -piirkondi, püütavaid liike ja kalastusretke kestust. Alternatiivne süsteem peab olema niisama tõhus nagu VMS-süsteem ning seda kohaldatakse kedagi diskrimineerimata."

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 14. aprill 1997

Nõukogu nimel

eesistuja

J. Van Aartsen

[1] EÜT C 209, 20.7.1996, lk 7.

[2] EÜT C 20, 20.1.1997.

[3] EÜT L 261, 20.10.1993, lk 1. Määrust on viimati muudetud määrusega (EÜ) nr 2489/96 (EÜT L 338, 28.12.1996, lk 12).

[4] EÜT L 104, 23.4.1994, lk 18. Määrust on muudetud määrusega (EÜ) nr 376/96 (EÜT L 51, 1.3.1996, lk 31).

--------------------------------------------------